CELEX: C2006/060/46
Language: fi
Date: 2006-03-11 00:00:00
Title: Asia C-465/05: Euroopan yhteisöjen komission  23.12.2005  Italian tasavaltaa vastaan nostama kanne

11.3.2006   
            
            
               FI
            
            
               Euroopan unionin virallinen lehti
            
            
               C 60/24
            
         Euroopan yhteisöjen komission 23.12.2005 Italian tasavaltaa vastaan nostama kanne
   (Asia C-465/05)
   (2006/C 60/46)
   Oikeudenkäyntikieli: italia
   Euroopan yhteisöjen komissio on nostanut 23.12.2005 Euroopan yhteisöjen tuomioistuimessa kanteen Italian tasavaltaa vastaan. Kantajan asiamiehinä ovat E. Traversa ja E. Montaguti.
   Kantaja vaatii, että yhteisöjen tuomioistuin
   
               1)
            
            
               toteaa, että Italian tasavalta ei ole noudattanut EY 43 ja EY 49 artiklan mukaisia velvoitteitaan, koska se on säätänyt, että
               
                           —
                        
                        
                           vartijan tointa voi harjoittaa vain henkilö, joka on tehnyt valan uskollisuudesta Italian tasavaltaa kohtaan
                        
                     
                           —
                        
                        
                           yksityistä turvallisuuspalvelutoimintaa voi harjoittaa vain prefektin luvalla
                        
                     
                           —
                        
                        
                           yllä mainitun luvan pätevyys on alueellisesti rajoitettu ja sen myöntäminen riippuu samalla alueella jo toimivien turvallisuuspalveluyritysten lukumäärästä ja koosta
                        
                     
                           —
                        
                        
                           yksityisellä turvallisuuspalveluyrityksellä on oltava toimipaikka kussakin maakunnassa, jossa se harjoittaa toimintaansa
                        
                     
                           —
                        
                        
                           yllä mainitun yrityksen henkilökunnalla on oltava henkilökohtaiset luvat harjoittaa turvallisuuspalvelutoimintaa
                        
                     
                           —
                        
                        
                           turvallisuuspalveluyrityksellä on oltava vähimmäis- ja/tai enimmäismäärä työntekijöitä, jotta se voi saada luvan
                        
                     
                           —
                        
                        
                           yksityisten turvallisuuspalveluyritysten on toimitettava vakuus paikalliseen Cassa depositi e prestitiin (talletus- ja luottorahasto)
                        
                     
                           —
                        
                        
                           yksityisten turvallisuuspalvelujen hinnat vahvistetaan prefektin luvalla tietyn marginaalin rajoissa.
                        
                     
         
               2)
            
            
               velvoittaa Italian tasavaltaa korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Yksityinen vartiointitoiminta ei ole välitöntä ja erityistä osallistumista julkisen vallan käyttöön. Näin ollen siihen ei voida ulottaa perustamissopimuksen 45 ja 55 artiklan mukaista poikkeusta sijoittautumisvapaudesta ja palvelujen tarjoamisen vapaudesta.
   
               1)
            
            
               Velvollisuus vannoa vala on este, joka ei ole perusteltu eikä oikeasuhteinen kun otetaan huomioon yksityisen vartioinnin kaltaisen toiminnan tavoite ja luonne. Muodollinen vala vaikeuttaa yhteisön toimijoiden sijoittautumista ja yleensä pääsyä Italian yksityisten vartiointipalvelujen markkinoille jopa niin, että ne saavat tällaisia palveluja tilapäisesti tarjoavat luopumaan niiden tarjoamisesta.
            
         
               2)
            
            
               Se, että siltä, joka haluaa tarjota yksityisiä turvallisuuspalveluja Italiassa, edellytetään lupaa ilman, että otettaisiin huomioon vastaavat velvoitteet, jotka tällaista palvelujen tarjoajaa jo sitovat siinä jäsenvaltiossa, johon hän on sijoittautunut, on perusteeton palvelujen tarjoamisen vapauden rajoitus.
            
         
               3)
            
            
               Yhteisössä alalla toimivan yrityksen, joka haluaa sijoittautua Italiaan ja toimia tietyn laajuisella alueella, on hankittava yhtä monta lupaa kuin on maakuntia, joissa se aikoo harjoittaa toimintaansa (Italiassa on 104 maakuntaa). Toimivaltainen viranomainen (prefekti) voi sitä paitsi jättää tällaisen luvan myöntämättä ottaen huomioon tällä alueella jo toimivien yritysten lukumäärän ja koon.
            
         
               4)
            
            
               Yrityksen, joka haluaa sijoittautua Italiaan, on hankittava yhtä monet toimitilat kuin yritykselle on myönnetty lupia maakuntia koskien, vaikka tämä ei olisi välttämätöntä palvelujen suorittamisen kannalta. Lisäksi tämänkaltainen velvoite vastaa palvelujen tarjoamisen vapauden kieltämistä, koska se edellyttää, että tällaisia palveluja rajat ylittävänä palveluna tarjoavan on sijoittauduttava Italiaan.
            
         
               5)
            
            
               Turvallisuuspalvelujen tilapäisesti tarjoamisen tapauksissa Italian lainsäädäntö edellyttää aina, että kullakin työntekijällä on henkilökohtainen lupa harjoittaa toimintaansa Italiassa, eikä siinä oteta huomioon sitä valvontaa, jonka kohteena kukin yksittäinen valantehnyt vartija jo on lähtövaltiossaan.
            
         
               6)
            
            
               Prefektien myöntämät luvat voivat sisältää tietoja työntekijöiden vähimmäis- ja/tai enimmäismäärästä. Näiden lukumäärien noudattamatta jättämisestä seuraa luvan peruuttaminen. Tällaiset määräykset ovat esteenä sijoittautumisvapaudelle ja palvelujen tarjoamisen vapaudelle ja voivat erityisesti estää kokonaan pienten yritysten pääsyn markkinoille.
            
         
               7)
            
            
               Italian lainsäädännön mukainen yksityisten turvallisuuspalvelujen velvoite toimittaa vakuus Cassa depositi e prestitiin jättää huomiotta ne tarkoitukseltaan vastaavat velvoitteet, jotka sitovat palvelujen tarjoajaa jo siinä jäsenvaltiossa, johon hän on sijoittautunut.
            
         
               8)
            
            
               Hintojen vapaan määrittämisen rajoitukset ovat lisäksi sijoittautumisvapauden ja palvelujen tarjoamisen vapauden esteenä. Lisäksi uuden toimijan, joka haluaa päästä kyseisille markkinoille, on erotuttava kilpailijoistaan ja palvelusuoritusten hinta on ensiarvoisen tärkeä tekijä asiakkaiden hankinnassa.